<classify> SERIKALI imeamua kusitisha mikataba ya wakandarasi wawili wa miradi ya maji kutokana na ucheleweshaji wa kazi uliokithiri.Akizungumza na vyombo vya habari jijini hapa jana, Waziri wa Maji na Umwagiliaji, Profesa Makame Mbarawa, alisema serikali imeamua kusitisha mikataba ya wakandarasi hao waliokuwa wakitekeleza miradi hiyo katika mikoa wa Lindi na Kigoma.Serikali imesitisha mikataba kutokana na kuchelewesha kazi na hivyo kusababisha wananchi wa maeneo hayo kutopata huduma ya majisafi na salama kwa muda mrefu, alisema Profesa Mbarawa.Profesa Mbarawa aliwataja makandarasi hao ni Overseas Infrastructure Alliance India Pvt. Ltd ya Mumbai nchini India, anayejenga mradi wa majisafi na usafi wa mazingira mjini Lindi na Spencer Services Ltd aliyekuwa anajenga mradi wa majisafi na usafi wa mazingira Kigoma.Alisema miradi hiyo imechukua muda mrefu kukamilika, mkandarasi wa Lindi alipaswa kukamilisha Machi 17, 2015 kwa mujibu wa mkataba wa awali, lakini aliongezewa muda hadi Desemba Mosi, 2015, hadi leo hajakamilisha na amefikia asilimia 92.3.Kwa upande wa mkandarasi wa mradi wa Kigoma, alipaswa kukamilisha kazi Machi 17, 2015, kwa mujibu wa mkataba wa awali, aliongezewa muda hadi Desemba 23, 2015 na hadi sasa hajakamilisha mradi huo ambao umefikia asilimia 87.Miradi yote miwili ilianza kutekelezwa mwaka 2013. Profesa Mbarawa alisema pamoja na kuwasimamisha kazi wakandarasi hao, serikali itaendelea kuwachukulia hatua nyingine za kinidhamu ili iwe fundisho kwa wakandarasi wengine wenye tabia kama hizo.Alisema baada ya kusitishwa mikataba hiyo, tayari wizara imechukua hatua za kutowapatia kazi nyingine yoyote wakandarasi hao. Tayari tumeshaiandikia barua Benki ya India ya kuitaka iishikilie pia dhamana ijulikanayo kama Retention Money Bank Guarantee ya Kampuni ya Oversees Infrastructure Alliance iliyokuwa ikitekeleza mradi wa Lindi, alisema.Kwa upande wa mkandarasi wa Kigoma, Spencon Services Ltd, tayari fedha ya udhamini wa ufanisi imeshaingia katika akaunti ya wizara yenye thamani ya Euro milioni 1.5.Aidha, timu ya wataalamu wanaendelea na uhakiki na kama kujitokeza madai mengine basi atakatwa kwenye hati yake ya mwisho ya madai. Alisema ili kufanya makabidhiano ya kazi na kampuni hizo ili ziondoke maeneo ya miradi, wizara imeunda timu itakayofanya kazi ya kuhakiki kazi zilizofanywa na zilizobakia kwa ajili ya kufanya makabidhiano ya kazi.Timu hizo tayari zimeshaanza kazi. Baada ya kazi ya uhakiki kukamilisha mhandisi mshauri ataandaa mikataba kwa ajili ya kazi zilizosalia pamoja na makisio ya kazi zilizosalia, alisema Profesa Mbarawa.Kwa upande wa mradi wa Lindi, wizara itamalizia kazi zilizobaki ikiwemo ya kununua gari la majitaka na mfumo wa kuendesha mitambo, na kwa Kigoma, itamalizia kazi zilizobaki ikiwemo ujenzi wa kitekeo cha maji.  <topic>: kitaifa 